ইউএস ওপেনের তৃতীয় রাউন্ডে ব্যথা পেয়েছিলেন নাদাল। এর পরও দুর্দান্ত দাপটে পৌঁছান সেমিফাইনালে। ডমিনিকি থিয়েমের বিপক্ষে কোয়ার্টার ফাইনাল জিতেছিলেন পাঁচ ঘণ্টার মহাকাব্যিক লড়াইয়ে। ডান পায়ের ব্যথাটা তখন মাথাচাড়া না দিলেও গত পরশু সেমিফাইনালে শুরু থেকে কাতড়াচ্ছিলেন ব্যথায়। মেডিক্যাল টাইমআউট নেন দুইবার। রক্ষা হয়নি তাতেও। ৭-৬, ৬-২ গেমে পিছিয়ে থাকার সময় সরে দাঁড়ান নাদাল। চোখে-মুখে তখন রাজ্যের হতাশা। সমর্থকদের কাছে ক্ষমা চেয়ে জানালেন, ‘খেলা চালিয়ে যাওয়াটা কঠিন হয়ে পড়েছিল। প্রচণ্ড ব্যথায় নড়তে পারছিলাম না। কোর্টে একজন খেলছিল আরেকজন শুধু দাঁড়িয়ে। আমি অবসর নিতে ঘৃণা করি, এর পরও করার ছিল না কিছু।’